বিহারে ডবল সেঞ্চুরির পথে NDA, ভরাডুবি মহাজোটের

বিহার: বিহারে ২০০ পেরিয়ে গেল এনডিএ। নির্বাচন কমিশন সূত্রে জানা গিয়েছে, এখনও পর্যন্ত ৯১টি আসনে এগিয়ে বিজেপি। দ্বিতীয় স্থানে থাকা জেডিইউ এগিয়ে রয়েছে ৮১টি আসনে। আপাতত ২০১টি আসনে এগিয়ে এনডিএ। অন্যদিকে মহাগটবন্ধনের প্রার্থীরা এগিয়ে মাত্র ৩৬ আসনে।

তেজস্বীর আরজেডি লড়াই টিকিয়ে রাখলেও কংগ্রেসের শোচনীয় অবস্থা বেলা বাড়ার সঙ্গে সামনে আসে। আপাতত বিহার বিধানসভা নির্বাচনের ফলাফলের যা ট্রেন্ড তাতে নীতীশ কুমারকে (Nitish Kumar) ফের একবার বিহারের মুখ্যমন্ত্রীর কুরসিতে দেখা যাচ্ছে। বিহারের ৯ বারের মুখ্যমন্ত্রী আবারও প্রমাণ করলেন—তাঁকে রাজনৈতিক সমীকরণ থেকে সহজে বাদ দেওয়া যায় না।

আরও পড়ুন: মহাজোটে কংগ্রেসের চেয়ে এগিয়ে বামেরা! কী অবস্থা দেখুন

বিশেষজ্ঞদের মতে, মহিলা ভোটারদের বিপুল সমর্থনের জেরে বিপুল জয়ের পথে এগোচ্ছে এনডিএ। আইনশৃঙ্খলা উন্নয়ন, মেয়েদের সাইকেল প্রকল্প, স্বনির্ভর গোষ্ঠী এবং ‘জীবিকা দিদি’—গত দুই দশক ধরে এগুলোই বিহারের মহিলাদের মধ্যে এক অটুট নীতীশ-ভরসা গড়ে তুলেছে। এর সঙ্গে যুক্ত হয়েছে সুরাবন্দি। যদিও মদ পুরোপুরি বন্ধ হয়নি, তবু প্রকাশ্যে রাজ্যে মদ্যপানের হার কমেছে, বাড়িতে অশান্তি কমেছে—এটাই মহিলা ভোটারদের কাছে বড় বিষয়।

গত দুই দশকের সুশাসনের ভাবমূর্তি এখনও নীতীশের মূল শক্তি। এ বার তিনি কোনও বিতর্কে জড়াননি, নীরব প্রচারেই ভোটারদের সঙ্গে যোগাযোগ রেখেছেন। বিজেপির সঙ্গে সমঝোতায় মাথা না নত করা, নিজের প্রার্থী বেছে নেওয়ায় অনড় থাকা—এগুলো তাঁকে আলাদা পরিচিতি দিয়েছে। সব মিলিয়ে বিহারের ভোটে সুপারহিট নীতীশ কুমারই, যাঁকে কয়েকমাস আগেও ‘ফিনিশ’ বলা হচ্ছিল, তিনিই আজ ‘ফিনিক্স’।